Ole Stavad (S), 2002-04-23:
Vi fem partier, der står som forslagsstillere, er ikke i tvivl om, at regeringen sammen med Dansk Folkeparti vil kunne gennemtvinge den lovgivning, der ligger i Folketinget.
Det er jo ikke kun noget, der siges af nogle partier og af nogle mennesker herinde i Folketinget.
Det er jo først og fremmest noget, der skaber stor bekymring for ikke at sige
dyb frustration ude i landet blandt dem, der kender til det her.
Hr. Peter Christensen har i sin ordførertale sagt, at det jo vil gå, som det plejer.
Det, vi snakker om, er jo helt aktuelt.
Det bliver i løbet af de næste 2-3 uger, at vurderingerne kommer ud, og de sendes til vurderingssekretariaterne i kommunerne, og så får de en behandling, ligesom de plejer.
Nej, det gør de ikke, vil jeg sige til hr. Peter Christensen.
For vurderingssekretariaterne har for hovedpartens vedkommende ikke deltaget i besigtigelsen og har ikke deltaget i forhandlinger med de mennesker, som mener at have fået en forkert behandling.
Hvis vi tager sidste år, hvor der helt præcis efter skatteministerens oplysninger indkom 31.400 klager, så blev de 26.150 håndteret af vurderingsrådene i kommunerne. Selvfølgelig skete det med hjælp fra dygtige folk i vurderingssekretariaterne, men de havde ikke opgaven med at afklare, tage ud på besigtigelse og sørge for, at man nåede frem til et resultat, som borgerne var tilfredse med.
De er væk, og det er dér, hr. Peter Christensen tager grundlæggende fejl, og det er dér, jeg ikke forstår, at Venstre, regeringen og Dansk Folkeparti mener, at det er lige meget, at man afskaffer den instans og fjerner de mennesker, som er sat til at tage sig af borgernes klager.
Deres periode udløber den 30. april.
Den 1. maj, når de første klager begynder at komme ind, er de væk, og der er ingen til at tage sig af det.
Der er ingen, som har været vant til det, og som har erfaring med at tage sig af det, og der er ikke opbygget noget nyt at sætte i stedet for.
Derfor er jeg helt enig i, at der er en hel masse diskussioner om det lovforslag, vi har liggende i Folketingets Skatteudvalg, men det er ikke det, vi har taget op her. Det, vi har taget op her, er en stærk bekymring og en advarsel til regeringen.
Vi ved, at regeringen med Dansk Folkepartis hjælp kan gennemføre det, men man skal ikke komme bagefter og sige, at man ikke havde fået alle de chancer og alle de muligheder, der overhovedet eksisterer, for at få udskudt det her. Hvis det var sådan, at det bare var et spørgsmål om at køre hen over og være imod regeringen,
så ville vi fem partier nok ikke have foreslået som andet led i vores lovforslag, at ministeren pr. 1. oktober eller i hvert fald inden udgangen af året skal komme med en egentlig revision, efter at det er blevet gennemarbejdet.
Det har vi føjet ind, netop fordi vi vil understrege, at det her ikke var et forsøg på at undgå den diskussion eller en nyvurdering af, om vi kunne gøre det her på en bedre måde.
Samtlige partier sagde ved førstebehandlingen, at de var åbne over for at gå ind i den dialog og i den debat om, hvorvidt vi kunne gøre det bedre.
Men vi mener, at det bør foregå på en ordentlig måde.
Derfor vil jeg godt understrege, at når hr. Peter Christensen nu gang på gang har sagt, at loftet over ejendomsværdiskatten skulle være en særlig begrundelse for få klager i år, så mener jeg, at det, jeg sagde tidligere, stadig væk er rigtigt.
Det bliver den vurdering, der kommer
ud, som bliver den endelige, her pr. 1. januar 2002.
Den bliver grundlaget for fastlåsning af ejendomsværdiskatten.
Det er jo den vurdering plus op til 5 pct. oveni, og derfor bliver det den vurdering, som borgerne nu får i de næste 2-3 uger.
Det gælder alle, der har en bolig, som de selv ejer, hvad enten det er sommerhus, ejerlejlighed eller parcelhus.
Det bliver den, der bliver bestemmende for, hvilket niveau i ejendomsværdiskatten man bliver fastlåst på.
Den bliver ikke kun gældende for i år, men bliver gældende i lang tid fremover, hvis ikke man foretager nye ombygninger i større stil.
Sådan er det, så længe ejendomsværdiskattestoppet gælder.
Derfor er det den mest betydningsfulde vurdering, borgerne har fået i formentlig mange, mange år, og derfor er det uforståeligt, at ingen vil lytte til en stilfærdig, ordentlig advarsel, ikke kun herindefra, men fra talrige uden for det her hus.